**PR 05/2017**

**5 taʼ Lulju 2017**

**Stqarrija għall-istampa: Ir-Rapport Annwali tal-EASO dwar is-Sitwazzjoni tal-Asil fl-UE u l-aktar ċifri riċenti dwar l-asil**

***Illum l-Uffiċċju Ewropew taʼ Appoġġ fil-Qasam tal-Asil (EASO) ħareġ ir-rapport taʼ referenza annwali tiegħu: Ir-Rapport Annwali dwar is-Sitwazzjoni tal-Asil fl-Unjoni Ewropea 2016. Ir-rapport għandu l-għan li jipprovdi ħarsa ġenerali tas-sitwazzjoni tal-asil fl-UE+ (l-Istati Membri tal-UE flimkien man-Norveġja, l-Iżvizzera, l-Iżlanda u l-Liechtenstein) billi jeżamina talbiet għal protezzjoni internazzjonali lill-UE, janalizza d-data tal-applikazzjoni u tad-deċiżjoni, ix-xejriet tal-asil, inklużi l-isfidi ewlenin u r-rispons matul is-sena, l-akbar żviluppi istituzzjonali u legali, u jipprovdi ħarsa ġenerali tal-funzjonament prattiku tas-Sistema Ewropea Komuni tal-Asil (SEKA).***

\*\*

Fl-2016, saru kważi 1.3 miljun applikazzjoni għall-protezzjoni internazzjonali fl-UE+. Dan wera tnaqqis taʼ 7 % meta mqabbel mal-2015 meta tressqu madwar 1.4 miljun applikazzjoni. Madankollu, iż-żieda sinifikanti fl-applikazzjonijiet għall-asil matul dawn l-aħħar sentejn wasslet għal tkabbir fid-deċiżjonijiet maħruġa fil-primʼistanza: fl-2016, il-pajjiżi tal-UE+ ħarġu kważi 1.15 miljun deċiżjoni tal-primʼistanza, żieda taʼ 84% meta mqabbla mal-2015. Id-deċiżjonijiet maħruġa fit-tieni istanza żdiedu wkoll fl-2016 meta mqabbla mal-2015, bʼ21% . Ir-rata ġenerali taʼ rikonoxximent kienet 61% għal deċiżjonijiet tal-primʼistanza u żdiedet meta mqabbla mas-sena preċedenti.

L-ogħla numri ta’ applikanti għall-asil irreġistrati kienu ċittadini tas-Sirja, tal-Afgnistan, tal-Iraq, tal-Pakistan u tan-Niġerja. Il-pajjiżi riċeventi ewlenin kienu l-Ġermanja, l-Italja, Franza, il-Greċja u l-Awstrija. Kien hemm 7 % aktar applikanti jistennew deċiżjoni finali dwar l-applikazzjoni tagħhom meta mqabbla mal-2015 u dan kompla jagħmel pressjoni fuq is-sistemi tal-asil u tal-akkoljenza fil-pajjiżi tal-UE+.

Il-kriżi fis-Sirja baqgħet fattur ewlieni fin-numru taʼ applikazzjonijiet għal protezzjoni internazzjonali fl-UE+. Is-Sirja kienet iċ-ċittadinanza l-aktar komuni tal-applikanti rrappurtati, biċ-ċittadini tagħha li ammontaw għal 26 % tal-applikazzjonijiet kollha fl-UE+.

Fl-2016, aktar minn 65 000 minuri mhux akkumpanjati (UAMs) applikaw għal protezzjoni internazzjonali fl-UE+, 37 % inqas mis-sena preċedenti. Iċ-ċittadini Afgani ressqu 37 % tal-applikazzjonijiet UAM kollha fl-UE+.

**Iċ-ċifri l-aktar riċenti** għall-ewwel xhur tal-2017 juru aktar tnaqqis fin-numru tal-applikazzjonijiet li tressqu għall-protezzjoni internazzjonali meta mqabbla man-numri kull xahar irrapportati matul l-2016, l-2015 u l-aħħar sitt xhur tal-2014. Iżda n-numri fl-ewwel xhur tal-2017 xorta waħda kienu ogħla meta mqabbla mal-ewwel sitt xhur tal-2014. Is-Sirja baqgħet il-pajjiż ewlieni taʼ oriġini taʼ applikanti rreġistrati fl-UE+ bejn Jannar u Mejju 2017. Madankollu, fʼdak il-perjodu, iċ-ċittadini Sirjani rrappreżentaw 13 % biss tal-applikanti kollha fl-UE +, bidla sinifikanti meta mqabbla mas-sena preċedenti, meta bħala medja, waħda minn kull erbaʼ applikazzjonijiet tressqet minn ċittadini Sirjani. Fl-ewwel erbaʼ xhur tal-2017, flimkien mas-Sirja, tliet pajjiżi oħra tal-oriġini - l-Afganistan, in-Niġerja u l-Iraq - irrappreżentaw madwar terz tal-applikanti kollha fl-UE+. Iċ-ċittadini Afgani xorta rrappreżentaw l-akbar sehem fost il-minuri mhux akkumpanjanti ddikjarati. Fl-aħħar taʼ Mejju kien hemm aktar minn 595 000 każ jistennew deċiżjoni tal-primʼistanza, li minnhom 59 % damu pendenti għal aktar minn sitt xhur.

*Kwalunkwe informazzjoni oħra dwar l-EASO tistaʼ tinkiseb billi tibgħat email lis-Sur Jean-Pierre Schembri fuq:* *jean-pierre.schembri@easo.europa.eu* *(segwina live fuq twitter* [*@EASO*](https://twitter.com/EASO)*)*